SA dokter in Kanada vermoor | Maroela Media
'n Suid-Afrikaanse mediese dokter wat al jare lank in Kanada woon en werk, is Maandag in sy spreekkamer aangeval en vermoor.
Dr. Walter Reynolds (45) is omstreeks 11:00 Maandag (Kanada-tyd) by die Village Mall-kliniek in Red Deer in Alberta deur 'n man met 'n kapmes en 'n hamer aangeval.
Anina Mullin, wat saam met haar dogter in die kliniek se wagkamer was ten tyde van die aanval, het aan die Red Deer Advocate gesê hulle het harde geluide gehoor waarna iemand gegil het "help my, help my, skakel 911".
Volgens Mullin het twee mans in die wagkamer 'n deur toegedruk om te keer dat die aanvaller vlug. Die polisie was kort hierna op die toneel en die verdagte is in hegtenis geneem.
Reynolds is na 'n hospitaal geneem waar hy aan sy beserings beswyk het. Dr. Lize Jones, ook 'n Suid-Afrikaner en Reynolds se vennoot en vriend, het vanuit Red Deer aan Maroela Media gesê die gemeenskap is geruk deur die voorval. Red Deer is tussen Calgary en Edmonton.
Volgens Jones is hulle 'n groot groep Suid-Afrikaanse dokters in Red Deer. "Ons ken nie hierdie soort geweld hier nie." Sy het gesê die verdagte was 'n gereelde pasiënt van Reynolds.
Die Royal Canadian Mounted Police (RCMP) het gesê die verdagte, Deng Mabiour (54), sal Woensdag in die hof verskyn op aanklagte van moord en aanranding.
Tara Veer, burgemeester van Red Deer, het die moord op Reynolds as 'n afskuwelike tragedie beskryf. "Ons gemeenskap is in skok en ons rou." Sy het haar meegevoel met Reynolds se familie, vriende en kollegas betuig.
Johan Myburgh, een van Reynolds se kollegas, het intussen 'n skarefinansieringsveldtog begin om Reynolds se gesin by te staan. Teen Woensdagoggend is daar reeds meer as $154 000 ingesamel.
In die nuus Kanada Walter Reynolds
Ag dis so jammer.
Rus sag Tokkie!! Jy was die saggeaardste mens wat ek geken het en jy het nie hierdie verdien nie.
Baie sterkte aan familie!
Dis vreeslik! Dalk is die beskuldigde verslaaf aan voorskrif medisyne en wou die dokter dit nie meer aan hom voorskryf nie. Beslis voorbedagte rade, hoekom anders sou die moordenaar 'n panga en 'n hamer saambring na 'n doktersbesoek?
Moenie my kruisig nie, maar waarom 'n skarefinansieringsfonds stig vir n dokter? Sover my kennis strek word Kanadese dokters baie goed betaal. Ek vra maar net of daar nie iemand anders is wat daardie geld nodiger het nie. Baie sterkte aan sy vrou en kinders.